Vought OS2U Kingfisher

Vought OS2U Kingfisher bol americký pozorovací hydroplán používaný v druhej svetovej vojne. Išlo o prvý lietajúci čln vypúšťaný z paluby lode pomocou katapultu. OS2U bol stredoplošník s veľkým centrálnym a dvoma malými stabilizačnými plavákmi. Mohol tiež operovať zo zeme, k čomu slúžil ako príslušenstvo pevný kolesový podvozok. Okrem bojových lodí a krížnikov U.S. Navy využívalo tento stroj tiež britské Kráľovské námorníctvo a americká Pobrežná stráž.

Nasadenie 

Medzi niekoľko pozoruhodných udalostí v bojovej kariére tohto typu patril útok z 15. júla 1942, keď dve lietadlá Kingfisher z prieskumnej perute VS-9 amerického námorníctva operujúceho v blízkosti Chery Point asistovali pri potopení nemeckej ponorky U-576 neďaleko Severnej Karolíny. K podobnej udalosti došlo 15. mája 1943, kedy Kingfisher pomohol potopiť zo základne Key West neďaleko Bahamských ostrovov ponorku U-176. Pravdepodobne najslávnejšia udalosť spojená s lietadlami Kingfisher sa odohrala 11. a 12. novembra 1942, keď bola nadvakrát zachránená posádka Boeingu B-17 Flying Fortress, ktorá núdzovo pristála do vĺn Tichého oceánu. Jedným z ich členov bol kapitán Eddie Rickenbacker, slávny americký elitný stíhač z obdobia prvej svetovej vojny. Kingfisher, ktorý nemohol vzlietnuť, musel rolovať po vodnej hladine okolo 64 km, aby dosiahol pobrežie.

Technické údaje

OS2U-3 Kingfisher 
Posádka: 2
Dĺžka: 10,31 m
Rozpätie: 10,95 m
Výška: 4,61 m
Plocha krídel: 24 m2 
Hmotnosť (prázdny): 1 870 kg
Hmotnosť (vzletová): 2 721 kg
Pohon: 1x hviezdicový piestový motor Pratt & Whitney R-985-AN-2 s výkonom 336 kW

Maximálna rýchlosť: 264 km/h
Dostup: 3 960 m
Dolet: 1 296 km

Výzbroj 
 2x guľomet M1919 Browning kalibru 7,62 mm; jeden pevný dopredu strieľajúci guľomet v prednej časti trupu a jeden voľne uložený guľomet rovnakého kalibru v zadnom kokpite
 2x 45 kg bomba alebo 2x 147 kg bomba pod krídlami

Referencie

Iné projekty 

Hydroplány
Lietadlá druhej svetovej vojny
Lietadlá Vought